钦定古今图书集成/理学汇编/学行典/第291卷 > 册府元龟 > 《殇子韦八墓志》独孤及
## 钦定古今图书集成/理学汇编/学行典/第291卷 > 册府元龟 > 《殇子韦八墓志》独孤及

殇子河南独孤氏，小字韦八，以其弱而未名也，故以
字称。北齐司空行台尚书令临川郡王之七代孙。有
虞，安南郡长史府君之曾孙，颍川郡长史府君之孙，
左骁卫兵曹参军公之元子，秘书省著作郎京兆伟
之甥。生有寿表，温朗聪秀，覃𬣙于保姆傅婢之手，嶷
然异于凡童。气闲体和，取与必时。诸父诸母每谓：“兴
我家者，必此儿也。宾客之至者，看玉人不暇，傥蒙假
以寿命，则成器致位，未易度也。不幸多病，大历六年
岁次辛亥十二月二十二日，夭于舒州，寿至五岁，长
幼惋痛，六姻悼惜。呜呼！天将不昌吾后裔乎？不然，曷
使此孩不至于成欤？”大历八年夏四月十六日，以其
丧归葬洛阳，祔于王父宅兆之侧。其仲父衔涕书其
始终，纪于墓云。